O 15 de chinero de 1966 se produció un golpe d'estato organizato por melitars de cuchas, que portó en a presidencia d'o país a o cheneral Johnson Aguiyi-Ironsi, un ibo, en derrocando a o yoruba conservador Abubakar Tafawa Balewa, que heba estato o ganador d'as eleccions de 1965. Sindembargo, Aguiyi-Ironsi fue asasinato poco dimpués en un nuevo golpe d'estato, que cambeyó de raso o panorama politico d'o país en sustituir os tres estatos orichinarios por dotze, en refirmando amás os poders centrals estatals frent d'os poders d'os estatos. Amás, prencipioron represalias d'os yorobas musulmans sobre os ibos cristians, que portoron a istos, mayoritarios en a rechión de Biafra, situata a o sudueste d'o país, a proclamar a suya independencia en 1967, independencia que no fue reconeixita por o Gubierno nicherián, prencipiando asinas a dita Guerra de Biafra, en a que o Gubierno central recebió l'aduya d'una man d'o Reino Uniu, l'antiga potencia colonial, y d'atra mas d'a Unión Sovietica.